Ott Tänak: saarlased on visa hingega ja saavad sellest viirusest kindlasti jagu - Sport
"Seda ei ole küll ilus öelda hetkel, aga mingil määral ma kindlasti naudin seda aega. Sellist hetke polegi ammu olnud, kus ma oleks saanud perega üle kahe nädala järjest koos olla, ilma et poleks pidanud midagi tegema. Mina leian siit kindlasti rohkem positiivset," rääkis Tänak ETV saates "Hommik Anuga".
Perekond Tänakud on viimased nädalad redutanud Raplamaal oma talus, kus Ott käib traktoriga metsa harvendamas. "Meil on siin väike metsakene, mida üritame korrastada. Oleme siin alles esimest kevadet. Tööd on omajagu. Tuleks sellest võsast läbi närida ja metsast mets teha. Katsuks metsale natuke valgust anda," rääkis Ott.
Talu territooriumilt väljaspool pole Ott Tänak käinud kaks nädalat. Poes käib aeg-ajalt vaid abikaasa Janika. Tänakute lapsed hullavad hommikust õhtuni õues ning on Janika sõnul tervemad kui eales varem.